L-Ewroparlamentari Laburista Alfred Sant talab biex fid-dawl tal-pandemija Covid-19, dawk li jfasslu l-politika kemm fil-livell nazzjonali kif ukoll f'dak Ewropew għandhom jappoġġjaw l-industrija kulturali bil-mezzi kollha possibbli: finanzjarji u regolatorji.Fi spjegazzjoni tal-vot tiegħu favur riżoluzzjoni dwar l-irkupru kulturali tal-Ewropa, Alfred Sant qal lill-plenarja tal-Parlament Ewropew li l-promoturi, l-aġenti, l-artisti u l-iskejjel tal-arti tal-ispettaklu għaddejjin minn żmien iebes ħafna. Ir-riżoluzzjoni tal-Parlament Ewropew saret bħala espressjoni ta' solidarjetà ma' dawk involuti fl-industrija tal-kultura u għandha l-għan li tassenja parti mill-miżuri ta' rkupru ekonomiku ppjanati mill-istituzzjonijiet Ewropej għall-industriji kulturali u kreattivi. Dan se jkun ikkombinat ma' azzjonijiet wiesgħa favur il-forzi kulturali u kreattivi tal-Ewropa, li se jippermettulhom ikomplu l-ħidma tagħhom fix-xhur li ġejjin, ikampaw f'dawn iż-żminijiet ta' kriżi, u joħolqu reżiljenza fis-settur. Alfred Sant qal li forom tal-arti li jiddependu fuq il-preżenza ta' udjenza, bħat-teatru iżda mhux biss, qed ibatu ħafna. L-ispettakli ġew ikkanċellati, il-bejgħ tal-udjenzi naqas, u l-finanzjament, kemm pubbliku kif ukoll privat, f'ħafna każijiet spiċċa. Din is-sitwazzjoni probabbilment se ddum għal żmien twil. Alfred Sant wera wkoll l-appoġġ għall-pjan tal-Parlament Ewropew sabiex mill-inqas 2 fil-mija tal Fond ta' Rkupru u Reżiljenza imur għall-irkupru ta' setturi kulturali u kreattivi. "B'dan il-mod biss artisti, edukaturi, pubblikaturi, awturi, promoturi u aġenti tal-arti jistgħu ikampaw fil-maltemp, u ladarba l-kundizzjonijiet ikunu tajbin, jerġgħu jipprovdu avvenimenti tal-arti u kulturali li joffru devertiment waqt li jagħtu sens lill-ħajja li ngħixu", tenna Alfred Sant fil-Parlament Ewropew.